2013/0089 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju direktive Evropskega parlamenta in Sveta o približevanju zakonodaje držav članic v zvezi z blagovnimi znamkami (prenovitev)

(Besedilo velja za EGP)

1.Ozadje

Datum predložitve predloga Evropskemu parlamentu in Svetu

(dokument COM(2013) 0162 final – 2013/0089 (COD): 27. marec 2013 Datum mnenja Evropskega ekonomsko-socialnega odbora: 11. julij 2013 Datum mnenja Evropskega nadzornika za varstvo podatkov: 4. februar 2014 Datum stališča Evropskega parlamenta, prva obravnava: 25. februar 2014 Datum sprejetja stališča Sveta: 10. november 2015

2.Cilj predloga Komisije

Glavni skupni cilj predloga Komisije za direktivo Evropskega parlamenta in Sveta o približevanju zakonodaje držav članic v zvezi z blagovnimi znamkami (predlog za prenovitev) (COM(2013)) 0162 final – 2013/0089 (COD)), s katerim je bila prenovljena Direktiva št. 2008/95/ES Evropskega parlamenta in Sveta z dne 22. oktobra 2008 (predlog za prenovitev direktive), in vzporednega predloga za spremembo Uredbe (ES) št. 207/2009 z dne 26. februarja 2009 o blagovni znamki Skupnosti, ki prihajata v svežnju, je spodbujati inovacije in gospodarsko rast s povečanjem dostopnosti, učinkovitosti in uspešnosti sistemov blagovnih znamk po vsej Evropi za podjetja, kar naj bi dosegli z nižjimi stroški in manj zapletenimi postopki, hitrejšo obravnavo, večjo pravno varnostjo in boljšo zaščito pred ponarejanjem.

Cilji predloga za prenovitev direktive so predvsem:

–posodobiti in izboljšati veljavne določbe Direktive št. 2008/95, in sicer s spremembami zastarelih določb, ki so začele veljati na dan sprejetja Lizbonske pogodbe, povečati pravno varnost in pojasniti pravice iz blagovne znamke v okviru njihovega obsega in omejitev;

–doseči boljše približevanje nacionalnih zakonodaj in postopkov na področju blagovnih znamk, da se zagotovi večja usklajenost s sistemom blagovnih znamk EU;

–olajšati sodelovanje med uradi držav članic in UUNT, da se spodbudi približevanje praks in razvoj skupnih orodij, z vzpostavitvijo pravne podlage za to sodelovanje

3.Pripombe k stališču Sveta

3.1Splošne pripombe

Stališče Sveta odraža začasni politični dogovor, dosežen s Svetom, Odborom za pravne zadeve Evropskega parlamenta (JURI) in Komisije na neformalnih tristranskih razpravah 21. aprila 2015. Ta politični dogovor je Svet potrdil 13. julija 2015. Sprejetje stališča Sveta v prvi obravnavi in glasovanje na plenarnem zasedanju v Evropskem parlamentu sredi decembra 2015 bi morala privesti do končnega sprejetja besedila v drugi obravnavi. Komisija meni, da je doseženi kompromis ustrezen in ga je mogoče podpreti.

3.2Pripombe k spremembam, ki jih je sprejel Evropski parlament

3.2.1.Spremembe Evropskega parlamenta, ki so v celoti, delno ali načelno vključene v stališče Sveta med prvo obravnavo

Stališče Sveta v prvi obravnavi vključuje skoraj vse glavne spremembe, ki jih je uvedel Evropski parlament, kot je ukinitev obveznosti, da nacionalni uradi držav članic preverijo absolutne razloge za zavrnitev v okviru vseh jurisdikcij in v vseh jezikih Unije, in črtanje določbe, ki daje smernice o tem, kdaj uporabe blagovne znamke s strani tretje osebe ne bi smeli obravnavati v skladu z dobrimi poslovnimi običaji. Vse te spremembe lahko Komisija odobri kot ustrezne.

Svet je potrdil tudi črtanje predlagane omejitve pravila o t. i. „dvojni identiteti“ – ki ureja zaščito proti uporabi enakih znakov za enako blago ali storitve – v primerih, ki zadevajo funkcijo izvora blagovne znamke. Komisija to lahko sprejme.